**EXPERTNÁ SPRÁVA**

**Pilotné overenie konkrétneho návrhu – Dostupné sociálne nájomné bývanie – ako identifikovaného nástroja prevencie bezdomovectva rodín s malými deťmi.**

**Realizácia projektu:** 06/22- 11/ 23

**Počet zapojených rodín**: 19

**Expertné overenie projektu:** 11/23

**Počet navštívených rodín:** 14

**Miesta expertného overovania:**

1. Sociálny dom sv. Norberta Jasov, Košice okolie ( východné Slovensko)
2. Sociálne nájomné byty Úsmev ako Dar - Prievidza ( stredné Slovensko)
3. Sociálne nájomné bývanie v MČ Košice – Pereš ( východné Slovensko)
4. Sociálne nájomné byty Úsmev ako Dar -Košice( východné Slovensko)

**ÚVOD**

Cieľom pilotného projektu Dostupné sociálne nájomné bývanie ( ďalej uvedené ako DSNB) – je primárne poskytnúť ohrozenej rodine bezpečný domov na dôstojnej úrovni aby sa daná rodina dostala k bývaniu, ktorá spĺňa bežný štandard a zároveň poskytnúť podporné služby podľa potreby rodiny. Jedná sa napríklad o sociálne, psychologické, právne, zdravotné, špeciálno- pedagogické služby atď. Je nutné podotknúť, že základom tohto konceptu je nielen poskytnúť primárnu potrebu „strechy nad hlavou“, ale aj zabezpečiť sprevádzanie rodiny s vyššie spomenutou multidisciplinárnou pomocou.

Tento pilotný projekt má tiež slúžiť na overenie úplne nového a inovatívneho prístupu prevencie bezdomovectva rodín s maloletými deťmi a viacpočetných rodín, ktoré sa kvôli ekonomickej situácii dostávajú na ulicu. Dôležitým faktom je, že DSNB je prostriedkom, ktorý zabráni rozpadu rodiny, odňatiu detí a ich umiestnenie do centier pre deti a rodiny. Je potrebné podotknúť, že takáto pomoc má charakter nielen preventívneho charakteru, ale slúži pre rodiny aj ako motivácia k udržaniu si bývania, svojpomoci a následnému osamostatneniu sa. Neoddeliteľnou súčasťou celého procesu návratu rodiny do normálneho a samostatného fungovania musia byť sociálni pracovníci ako aj špecialisti, ktorí budú tieto rodiny na ich ceste sprevádzať. Týmto inovatívnym a unikátnym prístupom sa tak zvyšuje kvalita ich života, napĺňajú sa ich potreby a zároveň sa tak znižujú predpoklady , že rodina, ktorá prejde týmto pilotným projektom ocitne na ulici. Je preto potrebné aj rodiny resp. cieľové skupiny, ktoré takúto možnosť dostanú následne motivovať a aktívne ich zapájať do procesu návratu do každodenného fungovania napríklad platením prijateľného nájomného, čo je aj podmienkou pre zapojenie rodiny do odborného sprevádzania.

**PRIEBEH OVEROVANIA PROJEKTU**

**CIEĽOVÉ SKUPINY**

**Všeobecný popis**

Cieľovými skupinami v procese overovanie pilotného projektu boli rodiny, ktoré sú zaradené do DSNB. Jednalo sa hlavne o rodiny s maloletými deťmi, mnohopočetné rodiny, osamelé matky s deťmi, rodiny s hendikepovanými deťmi. V prevažnej väčšine to však boli neúplné rodiny - matky s deťmi.

**Rodinné zázemie**

Prevažná väčšina rodičov bola vychovávaná v rodinách s nepriaznivým ekonomickým zázemím, v neúplných rodinách, alebo v rodinách, kde bol jeden z rodičov alkoholik. V tejto cieľovej skupine sa nachádzali aj rodičia, ktorí vyrastali v detských domovoch.

**Ekonomická situácia**

Jednalo sa hlavne o klientov, ktorí majú stále zamestnanie avšak s veľmi nízkym príjmom, druhou skupinou boli klienti, ktorí majú príležitostné zamestnanie vo forme brigády. Vo vzorke navštívených rodín neboli rodiny, v ktorých obaja členovia t.j. matka aj otec by boli nezamestnaní.

**Vzdelanie**

Spoločnou črtou takmer všetkých navštívených rodín v oboch krajoch bola nízka úroveň vzdelania vo väčšine mali rodičia ukončené iba základné vzdelanie v ojedinelých prípadoch mali ukončené aj stredoškolské vzdelanie.

**Etnická príslušnosť**

V DSNB v Košiciach bola prevažná väčšina navštívených rodín cca 70 % nerómska, zatiaľ čo v Prievidzi bolo viac než 90% rodín patriacich k rómskemu etniku.

**Proces získavania informácii na overenie projektu**

Overovanie návrhu sa skladalo z dvoch častí. Prvá časť bola oboznámenie sa s jednotlivými rodinami a ich situáciou prostredníctvom sociálnych pracovníkov, ktorí tieto rodiny sprevádzajú a monitorujú ich pokrok v celom procese. Druhá časť zahŕňala osobné návštevy rodín, ktoré boli do pilotného projektu DSNB zaradené.

**Výber a rozdelenie klientov**

Výber rodín do pilotného projektu DSNB sa koná na základe odporúčaní sociálnych pracovníkov, ktorí pracujú v teréne a majú podrobný prehľad o rodinách a akútnosti ich situácie. Niektoré rodiny sa dostanú do DSNB, tesne pred tým než skončia na ulici a je to ich posledná záchrana, sami sa prihlásia a vyhľadajú pomoc, alebo sa prihlásia na základe odporúčania iných neziskových organizácií, alebo štátnych inštitúcií, ktoré im pomoc poskytnúť nevedia.

Rodiny (klienti) sú rozdelené medzi sociálnych pracovníkov podľa toho v ktorom štádiu DSNB sa nachádzajú a aké sú ich potreby. Sociálni pracovníci pri prijatí rodiny do DSNB majú s touto rodinou úvodný rozhovor, aby boli schopní rodinu zaradiť do programu. V mnohých prípadoch si sociálny pracovník musí overiť situáciu rodiny aj z externých zdrojov aby bol schopný nastaviť pre danú rodinu adekvátny program pomoci a mohol profesionálne vyhodnotiť stav v ktorom sa nachádza. Veľa krát si to vyžaduje dlhšie skúmanie a častejšie rozhovory, pretože každá rodina je v inej situácii a vyžaduje si individuálny prístup.

Rodina, ktorá sa zaradí do DSNB je oboznámená s celým procesom sprevádzania ako aj s podmienkami DSNB. Jednou z podmienok je aj platba dostupného a prijateľného nájomného. Následne sa spoločne identifikujú potenciálne úzke miesta spolupráce, akútne potreby rodiny, riešenia a spôsob pomoci, ale aj pravidlá a povinnosti pri vzájomnej spolupráci, ako aj príležitosti pre rodinu sa posunúť v danom procese tak, aby vo finále sa stala schopnou samostatného fungovania bez sprevádzania, vo vlastnom bývaní ( väčšinou štandardnom podnájme) bez externej pomoci.

Popis rodiny, nastavené opatrenia, ťažkosti ako aj pokroky rodiny počas sprevádzania a poskytovania DSNB sú zaznamenané v karte rodiny. Takýto záznam slúži ako podporný materiál pre odborných pracovníkov, ako aj materiál poskytujúci dáta potrebné pre vyhodnotenie celého procesu počas, ale aj po ukončení spolupráce. Všetky záznamy spĺňajú legislatívne podmienky a sú zbierané so súhlasom klienta a v súlade s GDPR.

**Osobné návštevy**

1. **Sociálny dom sv. Norberta JASOV, Košice-okolie**

Navštívených 8 rodín, väčšinou mnohopočetné rodiny s maloletými deťmi.

Zariadenie poskytujúce bývanie pre viacero rodín, každá rodina má vlastnú bytovú jednotku so sociálnym zariadením, veľkosť bytovej jednotky závisí od počtu členov rodiny. Keďže to je sociálne bývanie s väčším počtom bytov a veľkým pozemkom okolo domu, má to skôr charakter komunitného bývania.

Rozhovory s rodinou prebiehali za prítomnosti sociálneho pracovníka, mali neformálny charakter za účelom spoznania „príbehu rodiny“ a ich pohľadu na vzniknutú situáciu. Otázky sa týkali aj ich finančnej situácie – ako si určujú priority napr. platenie nájomného, nákup potravín, pomôcky a ošatenie pre deti, cestovné náklady atď. V tejto overovacej časti som prostredníctvom rozhovorov skúmala aj postoj rodín k pilotného projektu DSNB ako k inovatívnemu prostriedku pre záchranu ich rodiny pred bezdomovectvom, dopytovala som sa na benefity, alebo úskalia k sprevádzaniu rodiny sociálnym pracovníkom, alebo iným odborným špecialistom podľa potreby.

1. **Sociálne bývanie Úsmev ako Dar – Prievidza**

Navštívené 3 rodiny, max. 3 deti v rodine, kombinácia maloleté deti a deti v tínedžerskom veku. Tieto rodiny bývali v sociálnych bytoch Úsmevu ako Dar - prenajaté sociálne byty od mesta Prievidza, alebo jednotlivcov. Jednalo sa o bytové jednotky na sídliskách v Prievidzi a v okolí. Veľkosť sa odvíjala od počtu členov rodiny, samostatné sociálne zariadenie, skôr sa jednalo o malometrážne byty.

Rozhovory s rodinami prebiehali za prítomnosti dvoch sociálnych pracovníkov, keďže sa bytové jednotky nachádzali v rôznych častiach Prievidze a jej okolia. Tak ako pri predošlých návštevách, išlo o neformálne rozhovory na základe vopred poskytnutých vstupných informácií. Otázky mali rovnaký charakter a boli položené za účelom zistenia ako funguje pilotný návrh DSNB v praxi a či je aplikovateľný aj v iných častiach Slovenska, ktoré disponujú iným, ako nazvime to „komunitným bývaním“. Aj v tomto prípade, nejde len o poskytnutie strechy nad hlavou, ale aj o odborné sprevádzanie rodiny so všetkými potrebnými službami.

1. **Sociálne bývanie MČ Košice-Pereš**

Navštívené 2 rodiny, obe rodiny - osamelé ženy s deťmi, v jednom prípade žena po smrti manžela s postihnutým dieťaťom resp. tínedžerom, v druhom prípade stará mama osvojené dve vnúčatá vychováva ich sama tiež v tínedžerskom veku.

Je to pôvodná materská škôlka prerobená na väčšie bytové jednotky, vrátane sociálneho zariadenia, nachádza sa vo vzdialenejšej mestskej časti Košíc. Relatívne nové zariadenie, ktoré do budúcna smeruje k typu sociálneho bývania ako Sociálny dom sv. Norberta v Jasove, pri naplnení všetkých bytových jednotiek.

Tak ako pri ostatných dvoch návštevách aj tu bol prítomný sociálny pracovník a rozhovory prebiehali štandardným spôsobom s otázkami, ako pri už zrealizovaných návštevách.

1. **Sociálne bývanie Úsmev ako Dar - Košice**

Navštívené 2 rodiny, obe rodiny osamelé matky s deťmi, deti maloleté a tínedžerský vek.

Prenajaté byty Úsmevom ako Dar od mesta Košice a inidviduálnych prenajímateľov. Štandardné bytové jednotky vrátane sociálneho zariadenia nachádzajú sa väčšinou v meste a na sídliskách.

Rozhovory prebiehali za účasti sociálneho pracovníka s rovnakým zámerom a otázkami ako pri predošlých návštevách. Vychádzajúc z danej situácie týchto rodín je potrebné poznamenať, že v týchto prípadoch išlo o bezprostrednú záchranu rodiny a zabráneniu odobratia detí.

**Záver**

Na Slovensku je dnes 21% rodín, ktoré žijú na hranici chudoby. Zarážajúcim faktom je, že aj napriek tomu, že títo ľudia sú zamestnaní, nemôžu si dovoliť bývanie v komerčnom nájomnom bývaní. Mnohokrát sa pre chorobu, neprimerané výdavky na bežný chod domácnosti, na starostlivosť o deti (mnohopočetné rodiny), neznalosť zákona, ocitajú na prahu neriešiteľných situácií, nehovoriac o tom ak sú tieto rodiny závislé iba od jedného pracujúceho väčšinou matky samo živiteľky, ktoré majú vo svojej starostlivosti maloleté deti . Ich životné situácie sa tak stávajú neúnosnými a mnoho krát prichádzajú nedobrovoľne o svoje bývanie, ako aj o starostlivosť o deti. Je to reálna životná situácia väčšiny rodín, ktoré boli zaradené do pilotného konceptu DSNB.

Na základe vyššie uvedených skutočností, osobných návštev rodín, ako aj podrobného skúmania relevantných informácií, ktoré súvisia s konceptom návrhu DSNB ako stabilizačnej jednotky pre ohrozené rodiny, je podľa môjho názoru nevyhnutné začať DSNB vnímať ako systematický krok prevencie bezdmovectva a začať budovať celý systém, ktorý bude dostupný pre cieľové skupiny, ktoré boli popísané vyššie ako aj v úvode tejto správy, na celom území Slovenska.

Pomoc, ktorá je prostredníctvom tohto konceptu poskytovaná je šitá na mieru, je adresná a zohľadňujúca potreby rodiny, ktorá sa v takejto životnej situácii ocitla. Je preto potrebné rozvíjať tento výnimočný element kombinácie poskytovania okamžitej pomoci v podobe bývania a možnosti pracovať s rodinou tak, aby mala motiváciu sa po istom čase osamostatniť. Cieľom nie je tieto rodiny držať v ochrannej zóne a v závislosti od pomoci iných, ale cieľom je ich naučiť ako sa z takejto situácie dostať a hlavne udržať si životný štandard a strechu nad hlavou tak, aby ich deti nikdy už nepocítili strach zo straty domova.

Poskytovaním komplexných a konzistentných riešení DSNB vie, ohrozeným rodinám pomôcť preklenúť čas a poskytnúť im priestor a prostriedky na skvalitnenie svojho života. Je veľmi dôležité aby mali rodiny motiváciu sa posúvať ďalej, aby nestagnovali a neuspokojili sa s danou situáciou, preto je potrebné mať určené jasné nediskriminačné pravidlá pomoci. Akonáhle sociálny pracovník vyhodnotí, že sa rodina môže posunúť do iného typu bývania je potrebné rodinu na to pripraviť a posunúť ju ďalej. Je preto vhodné uvažovať o rôznych typoch sociálneho bývania, ktoré môžu byť odstupňované na základe daných parametrov napr. zlepšená finančná situácia, deti dosiahli vek keď sa môžu osamostatniť, pripravenosť rodiny na iné bývanie atď.

Pri rôznych typoch sociálneho bývania je aj dôležité zdôrazňovať komunitu v ktorej daná rodina žije a apelovať na jej angažovanosť ( jedná sa hlavne o tzv. komunitné sociálne bývanie) a prispievanie k spoločnému bývaniu napríklad starostlivosťou o okolie.

DSNB v predstavenom a navrhovanom koncepte má veľa rovín z ktorých môže benefitovať aj spoločnosť a štát napríklad ušetrením verejných prostriedkov, ak bude postarané o maloleté deti v rodinách a nie v centrách pre rodiny s deťmi kvôli strate bývania. Je potrebné reflektovať na danú situáciu a preto pilotný projekt považujem vo svojom znení a po vyhodnotení a preskúmaní vstupov tak ako od sociálnych pracovníkov ako aj samotných klientov, ktorí oceňujú fakt „že v tom nie sú sami“ ako projekt, ktorý naplnil v celom svojom navrhovanom rozsahu svoje vízie a ciele a odporúčanie je pokračovať v tomto smere a pomoci aj naďalej v spolupráci s partnermi, jednotlivcami, ale aj vybranými inštitúciami, ktoré môžu byť pridanou hodnotou pri pomoci ohrozeným rodinám.

Vypracovala: Mgr. Andrea Danihelová